**Ministru kabineta noteikumu projekta „Grozījums Ministru kabineta 2013.gada 5.novembra noteikumos Nr.1249 „Noteikumi par uzņēmējdarbības riska valsts nodevas apmēru, kā arī darbinieku prasījumu garantiju fondā un maksātnespējas procesa izmaksu segšanai ieskaitāmās nodevas daļu 2014.gadā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts „Grozījums Ministru kabineta 2013.gada 5.novembra noteikumos Nr.1249 „Noteikumi par uzņēmējdarbības riska valsts nodevas apmēru, kā arī darbinieku prasījumu garantiju fondā un maksātnespējas procesa izmaksu segšanai ieskaitāmās nodevas daļu 2014.gadā”” (turpmāk – noteikumu projekts) sagatavots atbilstoši likuma „Par darbinieku aizsardzību darba devēja maksātnespējas gadījumā” 6.panta ceturtajai daļai un Maksātnespējas likuma pārejas noteikumu 9.punktam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai risinātu augļkopības un dārzkopības nozarē īslaicīgajos sezonas darbos nodarbināto personu darbaspēka nodokļu maksāšanas problēmas, 2014.gada sākumā tika pieņemti vairāki grozījumi normatīvajos aktos. To mērķis bija paredzēt alternatīvu esošajiem darbaspēka nodokļiem, ieviešot jaunu sezonas laukstrādnieku ienākuma nodokli, kas stājās spēkā 2014.gada 1.jūnijā. Saskaņā ar 2014.gada 6.martā Saeimā pieņemto likumu „Grozījumi likumā „Par iedzīvotāju ienākuma nodokli”” likums „Par iedzīvotāju ienākuma nodokli” tika papildināts ar jaunu iedzīvotāju ienākuma nodokļa veidu – sezonas laukstrādnieku ienākuma nodokli, kura piemērošanai noteikts īpašs regulējums.Sezonas laukstrādnieku ienākuma nodokļa likme ir 15 procenti, bet ne mazāk kā 0,70 *euro* katrā nodarbinātības dienā. Sezonas laukstrādnieku ienākuma nodokļa maksātājs (turpmāk – laukstrādnieks) ir fiziska persona, ko lauksaimniecības sezonas darbos nodarbina lauksaimnieks periodā no 1.aprīļa līdz 30.novembrim, ievērojot visus turpmākos nosacījumus:1. laukstrādnieks ir nodarbināts lauksaimniecības sezonas darbos ne vairāk kā 65 kalendāra dienas pie viena vai vairākiem lauksaimniekiem kopā;
2. laukstrādnieka ienākums, kas gūts pie viena vai vairākiem lauksaimniekiem kopā, nepārsniedz 3000 *euro;*
3. laukstrādniekam četru mēnešu periodā pirms lauksaimniecības sezonas darbu uzsākšanas lauksaimnieka labā nav ar šo pašu ienākumu izmaksātāju (lauksaimnieku) pastāvējušas darba tiesiskās attiecības vai nav bijis noslēgts uzņēmuma līgums.

Tāpat minētajā likumā ir noteikts sezonas laukstrādnieku ienākuma nodokļa sadalījums, kādā tas tiek ieskaitīts budžetā, t.i., valsts sociālās apdrošināšanas obligāto iemaksu kontā un iedzīvotāju ienākuma nodokļa sadales kontā šādā sadalījumā:1. ja ienākumu kopsumma, ko laukstrādnieks ir nopelnījis kalendārajā mēnesī no visiem lauksaimniekiem kopā, nepārsniedz 70 *euro*, tad lauksaimnieks nodokli ieskaita iedzīvotāju ienākuma nodokļa sadales kontā;
2. ja ienākumu kopsumma, ko laukstrādnieks ir nopelnījis kalendārajā mēnesī no visiem lauksaimniekiem kopā, pārsniedz 70 *euro*, tad lauksaimnieks nodokli ieskaita budžetā pēc šāda sadalījuma:

90 % – valsts sociālās apdrošināšanas obligāto iemaksu kontā,10 % – iedzīvotāju ienākuma nodokļa sadales kontā.Likumā „Par valsts sociālo apdrošināšanu” saskaņā ar 2014.gada 13.martā Saeimā pieņemto likumu „Grozījumi likumā „Par valsts sociālo apdrošināšanu”” sezonas laukstrādnieku ienākuma nodokļa maksātājiem ir noteikta arī īpaša valsts sociālās apdrošināšanas obligāto iemaksu piemērošanas kārtība, proti, darba ņēmējs, kurš maksā sezonas laukstrādnieku ienākuma nodokli un kura ienākums pie viena vai vairākiem sezonas laukstrādnieku ienākuma izmaksātājiem (darba devējiem) kopā mēnesī pārsniedz 70,00 *euro*, ir pakļauts pensiju apdrošināšanai.Pamatojoties uz Ministru kabineta 2014.gada 8.aprīlī pieņemtajiem noteikumiem Nr.186 „Grozījumi Ministru kabineta 2010.gada 7.septembra noteikumos Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli””, ir izstrādāta jauna veidlapa „Ziņojums par sezonas laukstrādnieku ienākuma nodokļa maksātāju darba ienākumiem, iedzīvotāju ienākuma nodokli un valsts sociālās apdrošināšanas obligātajām iemaksām”, kurā ir apkopota informācija par darba ņēmēja reģistrāciju Valsts ieņēmumu dienestā, iedzīvotāju ienākuma nodokli un sociālajām iemaksām. Ar sezonas laukstrādnieku ienākuma nodokļa maksātājiem var slēgt rakstveida darba līgumu vai rakstveida vai mutvārdu uzņēmuma līgumu. Saskaņā ar Darba likuma normām darba līgumu uz noteiktu laiku var noslēgt, lai veiktu noteiktu īslaicīgu darbu, tai skaitā sezonas rakstura darbu. Ar personu, kas tiek nodarbināta sezonas rakstura darbos, ir jāslēdz darba līgums uz noteiktu laiku vai uzņēmuma līgums. Bērnu un pusaudžu (Darba likuma izpratnē) nodarbināšana sezonas rakstura darbos ir pieļaujama, strikti ievērojot Latvijas Republikas normatīvajos aktos noteikto. Tomēr starp sezonas laukstrādnieku ienākuma izmaksātāju un laukstrādnieku nepastāv klasiskas darba tiesiskās attiecības, kurās darba devējs ar darba ņēmēju pirms darba uzsākšanas vienojas par darba līguma noteikumiem – darba līguma ilgumu, darba algas apmēru, veicamo darbu apjomu, darba ilgumu u.tml. Ražas novākšanas darbos neregulāri (dažkārt vienu vai divas dienas mēnesī) tiek nodarbināti diezgan daudz darbinieku (tostarp skolēni, pensionāri, personas, kas ir reģistrētas kā bezdarbnieki). Liela daļa no šiem ražas novācējiem ir personas, kas papildus saviem algota darba ienākumiem piepelnās ražas novākšanas darbos. Atlīdzība sezonas laukstrādniekiem ir atkarīga no padarītā darba apjoma, un pārsvarā tā tiek izmaksāta arī nodarbināšanas dienas beigās. Savukārt likuma „Par darbinieku aizsardzību darba devēja maksātnespējas gadījumā” 6.panta otrajā daļā ir noteikts, ka uzņēmējdarbības riska valsts nodevu par nodrošinājumu darbinieku prasījumu apmierināšanai no darbinieku prasījumu garantiju fonda līdzekļiem, kā arī par maksātnespējas jomu regulējošā likumā noteiktiem mērķiem katru gadu maksā ikviens darba devējs, kuram var pasludināt juridiskās personas maksātnespējas procesu vai kredītiestādes maksātnespēju.Maksātnespējas likuma 56.pantā ir noteikts, ka juridiskās personas maksātnespējas procesu piemēro attiecībā uz juridisko personu, personālsabiedrību, individuālo komersantu, ārvalstī reģistrētu personu, kas veic pastāvīgu saimniecisko darbību Latvijā, un šajā likumā noteiktiem speciāliem subjektiem.Atbilstoši Ministru kabineta 2013.gada 5.novembra noteikumu Nr.1249 „Noteikumi par uzņēmējdarbības riska valsts nodevas apmēru, kā arī darbinieku prasījumu garantiju fondā un maksātnespējas procesa izmaksu segšanai ieskaitāmās nodevas daļu 2014.gadā” 2. un 3.punktam darba devējs uzņēmējdarbības riska valsts nodevu maksā par katru darbinieku, ar kuru nodibinātas darba tiesiskās attiecības, par pārskata mēnesi līdz nākamā mēneša piecpadsmitajam datumam. Tādējādi pēc pašlaik spēkā esošā tiesiskā regulējuma situācijā, kad ar pieaugušu laukstrādnieku tiek noslēgts uzņēmuma līgums, uzņēmējdarbības riska valsts nodeva nav jāmaksā, bet ar bērnu vai pusaudzi, slēdzot obligāti noteikto rakstveida darba līgumu, ir jāmaksā arī uzņēmējdarbības riska valsts nodeva. Tā kā sezonas laukstrādnieku ienākuma nodokli varēs piemērot tikai 65 dienas un, turpinot darba tiesiskās attiecības ar darba ņēmēju pēc 65 dienām, nodokļi (tostarp uzņēmējdarbības riska valsts nodeva) tiks maksāti vispārējā režīmā un tā kā personas līdz 18 gadu vecumam šajos sezonas lauksaimniecības darbos, visticamāk, tiks nodarbinātas tikai skolēnu vasaras brīvdienās, tad, lai ievērotu vienlīdzības principu un stimulētu lauksaimniekus šajos sezonas lauksaimniecības darbos nodarbināt arī personas līdz 18 gadu vecumam (nepalielinot nodokļu slogu darba devējiem), ir jāizdara grozījums noteikumos, iekļaujot tajos normu, kas atbrīvo sezonas laukstrādnieku darba devējus no uzņēmējdarbības riska valsts nodevas. Noteikumu projekta mērķis ir nodrošināt, lai par darbinieku, ar kuru nodibinātas darba tiesiskās attiecības un par kuru tiek maksāts sezonas laukstrādnieku ienākuma nodoklis, darba devējam nav jāmaksā uzņēmējdarbības riska valsts nodeva. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attieksies uz darbiniekiem, ar kuriem darba devējs ir nodibinājis darba tiesiskās attiecības un par kuru tiek maksāts sezonas laukstrādnieku ienākuma nodoklis. (Pēc stāvokļa 2014.gada 1.jūlijā Lauku atbalsta dienesta informācijas sistēmā 40 darba devēji bija reģistrējuši 584 sezonas laukstrādniekus.) |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz noteikt, ka darba devējs uzņēmējdarbības riska valsts nodevu nemaksā par darbinieku, ar kuru nodibinātas darba tiesiskās attiecības un par kuru tiek maksāts sezonas laukstrādnieku ienākuma nodoklis, un tas nerada papildu administratīvo slogu sezonas laukstrādnieku ienākuma nodokļa izmaksātājiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekts šo jomu neskar. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

# Anotācijas III un V sadaļa – projekts šo jomu neskar.

# Zemkopības ministrs J.Dūklavs

2014.07.09. 16:01

1296

A.Karlapa

67027216, Agrita.Karlapa@zm.gov.lv